section_heading: Opis dobra
paragraph_text: Pravilno orijentirana župna crkva smještena je na uzvisini u središtu Petrovskog. Izvorno srednjovjekovna crkva s gotičkim poligonalnim svetištem poduprtim kontraforima, svođenim zvjezdastim svodom., kojemu je na prijelazu iz 18. u 19. st. prigrađen pravokutni barokni brod, a kasnije i masivni toranj nad samim ulazom u crkvu. Bočnim ulazima smještenim na pročelju dolazi se do plitkih bočnih kapela prigrađenih istovremeno kad i brod. Crkva je opremljena trima baroknim oltarima iz 18. st. od kojih su dva pandana smještena u bočnim kapelama, dok je glavni oltar u svetištu osobito vrijedan primjer barokne oltarne umjetnosti. Unutrašnjost crkve oslikana je freskama Lovre Sirnika 1943. godine.